《宋正纪挽词二首》
宋代·郭印

振羽曾参上国鸿，偶飞不到广寒宫。
诗书教子心尤切，孝友承家德自丰。
一命未酬耽学志，半途何负摄生功。
新阡郁郁今埋骨，想见哀吟万国风。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。